KLASA: P-549/23

URBROJ: 711-02-02/02-2025-07

Zagreb, 22. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Ivana Vinkovića, OIB: …………………,** **direktora trgovačkog društva MIN – MEĐIMURJE, INVESTICIJE, NEKRETNINE d.o.o.,** na 69. sjednici održanoj 22. siječnja 2025., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznik Ivan Vinković, direktor trgovačkog društva MIN – MEĐIMURJE, INVESTICIJE, NEKRETNINE d.o.o., počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Ivanu Vinkoviću izriče se opomena.**

Obrazloženje

Povjerenstvo je utvrdilo da obveznik Ivan Vinković, direktor trgovačkog društva MIN – MEĐIMURJE, INVESTICIJE, NEKRETNINE d.o.o., nije do 31. siječnja 2023. podnio imovinsku karticu za 2022. godinu, slijedom čega je protiv navedenog obveznika otvoren predmet broj P-549/23 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 8. prosinca 2023., Registar obveznika, Registar imovinskih kartica te očitovanje obveznika od 13. prosinca 2024.

Povjerenstvo je odlukom od 20. studenoga 2024. u odnosu na obveznika Ivana Vinkovića, direktor trgovačkog društva MIN – MEĐIMURJE, INVESTICIJE, NEKRETNINE d.o.o, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 20. studenoga 2024. KLASA: P-549/23, URBROJ: 711-02-02/02-2024-3, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 27. studenoga 2024. te se na utvrđenja iste očitovao dopisom koji je u Povjerenstvu zaprimljen 10. prosinca 2024. i u kojem je naveo da je do povrede zakona došlo iz njegovog neznanja jer je postao obveznik u drugoj polovici 2022. godine pa je smatrao da je podnošenjem kartice za stupanje na dužnost obavio i svoju obvezu podnošenje godišnje imovinske kartice za 2022. godinu.

Uvidom u Registar obveznika, koji vodi i ustrojava Povjerenstvo, utvrđeno je da Ivan Vinković obnaša dužnost direktora trgovačkog društva MIN – MEĐIMURJE, INVESTICIJE, NEKRETNINE d.o.o, a kojem trgovačkom društvu je jedini osnivač Međimurska županija.

S obzirom na navedeno, a sukladno članku 3. stavku 1. točki 40. ZSSI-a, imenovani je bio u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu već je istu podnio 9. veljače 2024.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Ivan Vinković, direktor trgovačkog društva MIN – MEĐIMURJE, INVESTICIJE, NEKRETNINE d.o.o., propustio podnijeti imovinsku karticu Povjerenstvu do 31. siječnja 2023. za 2022. godinu, već je istu podnio 9. veljače 2024., a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznik podnio imovinsku karticu za 2022. godinu dana 9. veljače 2024., Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Vinković, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana